Sharelly Emanuelson

Sharelly Emanuelson (Kòrsou, 1986) ta un sineasta i artista mediatiko di Kòrsou.

 Bida 
Sharelly Emanuelson a nase na Kòrsou i a lanta na Kòrsou i Aruba. Na Hulanda e ta optené un bachelor den media oudiovisual na Hogeschool voor de Kunsten Utrecht i un master den investigashon artistiko na Akademia Real na Den Haag. Aktualmente e ta hasiendo investigashon etnográfiko pa su doktorado komo parti di e programa di investigashon karibense Island(er)s at the Helm, ku ta wòrdu finansiá pa Nederlandse Organisatie voor Wetenschappelijk Onderzoek (NWO). 

Emanuelson ta usa pelíkula, video, instalashon i fotografia komo media pa ekspresá i komuniká su pensamentu, eksperiensia i sentimentunan ront di kultura, herensia, restunan kolonial, komportashon i relashonnan den bida diario. Den su obranan e ta investigá loke e ta sinti i opservá komo persona karibense. Su instalashon, pelíkula i dokumentarionan a wòrdu pasá na varios festival, inkluyendo Curaçao IFFR 2018, Trinidad filmfestival 2019, New York Children filmfestival 2018, Silicon Valley African Film Festival 2018, Cinélatino, 31èmes Rencontres de Toulouse 2018 en CaribbeanlinkedV 2018.

Na 2020 riba enkargo di Festival di Sine di Hulanda (Nederlands Film Festival) i Instituto hulandes pa Imagen i Oudio (Nederlands Instituut voor Beeld en Geluid) Emanuelson a skirbi e ensayo titulá The Unintended Audience. Na 2022 Rijksmuseum Amsterdam a ekshibí su obranan fotografiko tokante e relashon entre hende i nan ambiente den lus di e kambio di klima na Hulanda i e teritorio karibense di Reino Hulandes. Na 2023 un instalashon grandi di video di Emanuelson tabata ekshibí na Museo di Arte Kontemporáneo na Taipei (MOCA Taipei).

 Premio 
 Premio di publiko na Africa in the Picture film festival (2012, pa e dokumentario Su Solo i Playanan).
 Premio Master di Akademia Real (2014)
 Black Achievement Spotlight-award (2018)
 Premio di publiko pa arte visual di De Volkskrant (2020, pa e instalashon En mi pais)
 Premio Charlotte Köhler pa arte visual (2020)

 Obra 
 Pelíkula 
 E leyenda di buchi fil (2008)
 After the Berlin wall: Vienna (2009)
 Su Solo I Playanan (2010)
 Moments (2013)
 Mighty Lords Kings and Queens (2014)
 15 Min (2017)
 Juni (2018)
 Welterusten Papa (2018)
 Yamada (2018)
 Zo Vrij Als Een Vogel (2019)

 Instalashon 
 Hidden Transcript (2014)
 Doh Mix Me Up (2015)
 Siudadanos (2015)
 En Mi Pais (2020)
 Teduki Nobo (2020)

Category:Hende
Category:Kòrsou
Category:Arte